張氏東園送王恭父得殿字
作者：葉適
朝代：宋

paragraphs: 燕鴻不相須，進趣自求便。
余來君其館，乃復當我餞。
一春三月雨，亭樹鬰霧澱。
絮重厄飛楊，花蔫堆紫茜。
縱有百壺清，何能一笑遣。
爲郎昔同甲，四海初會面。
凜然抱英特，霜宇摶溫霰。
雄辭推落筆，一語不可選。
重來更純粹，玉琢金就鍊。
漢家闡道術，四達詔群彥。
談經石渠觀，會議白虎殿。
通方要歸宿，立異豈夸衒。
子行若微罪，天意委深眷。
以其今固辭，可信非始戀。
楚熱宜縐絺，峽漲難短牽。
回舟泊書林，及此未掩卷。